b'\n_START_ARTICLE_\nGeorge Seaton\n_START_PARAGRAPH_\nGeorge Seaton (s. Stenius 17. huhtikuuta 1911 South Bend, Indiana \xe2\x80\x93 28. hein\xc3\xa4kuuta 1979 Beverly Hills, Los Angeles, Kalifornia) oli yhdysvaltalainen elokuvaohjaaja ja -k\xc3\xa4sikirjoittaja, joka voitti kaksi Oscar-palkintoa k\xc3\xa4sikirjoituksistaan._NEWLINE_Seatonin uran t\xc3\xa4rkeimmiksi t\xc3\xb6iksi j\xc3\xa4i elokuvien Susanin k\xc3\xa4\xc3\xa4ntymys (1947) ja Mies jonka minulle annoit (1954) k\xc3\xa4sikirjoitus ja ohjaus. H\xc3\xa4n teki kuitenkin pitk\xc3\xa4n uran elokuvateollisuuden palveluksessa, jonka parissa h\xc3\xa4n aloitti jo vuonna 1934._NEWLINE_Susanin k\xc3\xa4\xc3\xa4ntymys oli vasta h\xc3\xa4nen nelj\xc3\xa4s ohjausty\xc3\xb6ns\xc3\xa4, ja se on nostettu useissa \xc3\xa4\xc3\xa4nestyksiss\xc3\xa4 parhaimmaksi jouluaiheiseksi elokuvaksi. Elokuva voitti kolme Oscaria ja sai ehdokkuuden parhaasta elokuvasta. Usean v\xc3\xa4hemm\xc3\xa4n merkitt\xc3\xa4v\xc3\xa4n ohjausty\xc3\xb6n j\xc3\xa4lkeen valmistunut Mies jonka minulle annoit j\xc3\xa4i historiaan l\xc3\xa4hinn\xc3\xa4 sen vuoksi, ett\xc3\xa4 sen naisp\xc3\xa4\xc3\xa4osassa n\xc3\xa4hd\xc3\xa4\xc3\xa4n yksi Hollywoodin suosikeista, Grace Kelly. Miesp\xc3\xa4\xc3\xa4osaa esitti suomalaissukuinen Bing Crosby, joka sai Oscar-ehdokkuuden roolity\xc3\xb6st\xc3\xa4\xc3\xa4n. Seaton voitti Oscarin parhaasta k\xc3\xa4sikirjoituksesta ja sai lis\xc3\xa4ksi ehdokkuuden parhaasta ohjauksesta._NEWLINE_Sotadraama Ylpe\xc3\xa4 ja pakanallinen sai kaksi Oscar-ehdokkuutta. Clark Gablen ja Doris Dayn t\xc3\xa4hditt\xc3\xa4m\xc3\xa4 \xe2\x80\x9dvanhan hyv\xc3\xa4n ajan komedia\xe2\x80\x9d Opettajan lemmikki toi Oscar-ehdokkuuden miessivuosasta Gig Youngille. Seaton olisi halunnut miesp\xc3\xa4\xc3\xa4osaan Gablen tilalle joko Cary Grantin tai James Stewartin, mutta n\xc3\xa4m\xc3\xa4 kielt\xc3\xa4ytyiv\xc3\xa4t._NEWLINE_J\xc3\xa4nnityselokuva Naamioitu agentti (1962) j\xc3\xa4i v\xc3\xa4h\xc3\xa4iselle huomiolle, kuten my\xc3\xb6s Koukko, jonka p\xc3\xa4\xc3\xa4osassa esiintyy Kirk Douglas. Kiitorata on yksi monista 1970-luvulla tehdyist\xc3\xa4 katastrofielokuvista, jossa George Kennedy n\xc3\xa4ytteli keskeist\xc3\xa4 roolia. P\xc3\xa4\xc3\xa4osissa n\xc3\xa4htiin Burt Lancaster ja Dean Martin. Elokuva on tuottanut elokuvateattereissa vuoteen 2003 menness\xc3\xa4 runsaat staa miljoonaa dollaria, maksettuaan vain kymmenesosan kyseisest\xc3\xa4 summasta. Elokuva voitti parhaan naissivuosan Oscarin ja sai yhteens\xc3\xa4 yhdeks\xc3\xa4n ehdokkuutta, muun muassa Seatonille ehdokkuus parhaasta k\xc3\xa4sikirjoituksesta. Elokuva sai my\xc3\xb6hemmin kolme jatko-osaa, jotka eiv\xc3\xa4t ole edes yhteenlaskettuna tuottaneet yht\xc3\xa4 paljon voittoa kuin esiosa._NEWLINE_Rio Granden rautakourat vuodelta 1973 j\xc3\xa4i Seatonin viimeiseksi ohjaukseksi. L\xc3\xa4nnenelokuvan p\xc3\xa4\xc3\xa4osissa n\xc3\xa4htiin Rock Hudson ja Dean Martin._NEWLINE_Seatonin vanhemmat olivat Charles Stenius ja Olga Berglund, molemmat Tukholmasta Ruotsista Yhdysvaltoihin muuttaneita siirtolaisia. Is\xc3\xa4 Charles seurasi Oscar Tschirky\xc3\xa4 Waldorf-Astorian keitti\xc3\xb6mestarina ja johti my\xc3\xb6hemmin, George Steniuksen syntyess\xc3\xa4, Oliver Hotellia South Bendiss\xc3\xa4. George Seaton sisar Ruth Roberts toimi Ingrid Bergmanin oppaana ja englannin kielen opettajana, kun h\xc3\xa4n muutti Yhdysvaltoihin. Seatonin vaimo Phyllis Seaton oli Beverly Hillsin ensimm\xc3\xa4inen naispormestari.'